U petak je, 8. rujna, u hotelu 'The Regency Esplanade' u Zagrebu, održana konferencija za novinare, najava ovogodišnje 31. samoborske glazbene jeseni. U nazočnosti vodećih glazbenih kritičara hrvatskog novinarstva i lokalnih medija, ovogodišnji festival predstavljen je kao treći u nizu u kojem se najboljem mladom glazbenom umjetniku dodjeljuju Nagrada "Ferdo Livadić" i Nagrada Grada Samobora za najbolje izvedeno djelo hrvatskog skladatelja. Peteročlani žiri sastavljen od eminentnih glazbenih stručnjaka (Željko Brkanović - predsjednik, Krešimir Seletković, Dragan Sremec, Berislav Šipuš, Goran Merčep) izabrao je za natjecanje sljedećih deset natjecatelja među kojima će izabrati dvoje najboljih: Marta Šomođi - flauta, Ervin Luka Sešek - violina, Rude Mimica - klarinet, Marija Kuhar - sopran, Irena Kavčič - flauta, Atilla Mesarić - klavir, Ursula Aščić - harfa, Kajana Pačko - violončelo, Petar Čulić - gitara i Zrinka Ivančić - klavir. Kao generalni sponzor Jeseni i Nagrade "F. Livadić" i ove se godine pojavljuje Hypo-Alpe-Adria banka. Ostali sponzori su INA - Industrija nafte, Croatia osiguranje, Anić holding, Turistička zajednica Grada Samobora i Ghetaldus optika. Pokrovitelji su Ministarstvo kulture RH, Zagrebačka županija i Grad Samobor.

Umjetnički ravnatelj festivala, Goran Merčep predstavio je ukratko pojedine cikluse. U Ciklusu Maestro, u kojem organizator nastoji predstaviti najbolje domaće i strane izvođače, kao poslastica je najavljen nastup, na otvorenju u subotu 23. rujna, u Franjevačkoj crkvi s početkom u 20:30 sati, Varaždinskog komornog orkestra s našom vrsnom violončelisticom Monikom Leskovar i gostom iz iz Italije, također violočelistom, Giovannijem Sollimom. Sedam dana kasnije, također u Franjevačkoj crkvi, predstavit će nam se Zagrebački kvartet saksofona i klavirist Itamar Golan. Ansambl Cantus s dirigentom Berislavom Šipušem imat će zadovoljstvo svirati s prošlogodišnjim pobjednikom Natjecanja 'Ferdo Livadić', gitaristom Petritom Çekuom. Zanimljivo je da je Çeku u lipnju ove godine osvojio je Srebrnu medalju na velikom međunarodnom gitarističkom natjecanju Christopher Parkening u Malibuu (Kalifornija, SAD). Kao što je direktorica Glazbene jeseni, Renata Glojnarić najavila, na programu će između ostaloga biti praizvedba djela Koha për kangë, za gitaru i komorni ansambl, mladog skladatelja Vjekoslava Nježića, napisana po narudžbi Festivala, upravo za pobjednika prošlogodišnjeg natjecanja. U dogovoru sa Ansamblom Cantus svake godine će neki mladi skladatelj napisati djelo za pobjednika, a Cantus će je s njime praizvesti.

Također je najavljen i tradicionalni Samoborski ciklus u kojem nastupaju mladi samoborski umjetnici, ove godine u dvije festivalske večeri.

U relativno novom Programu +, koji će se ove godine u kasnijim večernjim satima održavati u Caffe baru Havana na Trgu kralja Tomislava 1, od 22:30 sati, nastupit će Elvis Stanić, Primož Fleischmann, Ax Bruxas Fatais, Scharf Club Swing Quintet, Tedi Spalato, Matija Dedić, Ante Gelo, Borna Šercar, Henry Radanović, Boris Popov i drugi.

Najavljeni su i drugi koncerti ozbiljne i manje ozbiljne glazbe u samoborskoj kino dvorani i Galeriji Prica.

Samoborski gradonačelnik Antun Dubravko Filipec pozvao je sve Samoborce i Zagrepčane i njihove prijatelje i goste da u vrijeme festivala posjete Samobor i uživaju u zvucima instrumenata vrhunskih glazbenika. Na kraju, direktorica Jeseni, Renata Glojnarić, izrazila je žaljenje što Samobor, kao grad s velikom glazbenom tradicijom još uvijek nema adekvatnu dvoranu u kojoj bi se održavali koncerti. Gradonačelnik je pak najavio početak uređenja dvorane Hrvatskog doma već sljedeće godine, tako da bi se 2008. godine Samoborska glazbena jesen mogla održati pred velikim brojem posjetitelja u obnovljenoj dvorani. Živi bili pa vidjeli.
